Diari Oficial de la Generalitat Valenciana


Sumari del DOGV 3268, del 19-06-1998 (1998/5126)

ORDRE de 10 de juny de 1998, de la Conselleria d’Economia, Hisenda i Administració Pública, per la qual es dicten normes per a l’elaboració dels pressupostos de la Generalitat Valenciana per a 1999.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/06/10/(1)/dof/vci/html**

### Dades del document

Número de DOGV
:   3268

Data del DOGV
:   19-06-1998

Secció del DOGV
:   I. DISPOSICIONS GENERALS

Número del document
:   1998/5126


Data del document
:   10-06-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 10 de juny de 1998, de la Conselleria d'Economia, Hisenda i Administració Pública, per la qual es dicten normes per a l'elaboració dels pressupostos de la Generalitat Valenciana per a 1999. [1998/X5126]
  
Preàmbul
  
La política econòmica espanyola inicià en 1996 un important canvi d'orientació amb l'objectiu d'assegurar l'estabilitat macroeconòmica i reforçar les condicions de competitivitat de la nostra economia, assentant les bases del creixement sostingut a mig termini, com única via per a generar ocupació estable i millorar el benestar social.
  
Així mateix, una política pressupostaria rigorosa, que articule el nou model d'estabilitat mitjançant l'ajustament permanent i equilibrat en la despesa, l'optimació dels recursos disponibles, la racionalització de la gestió pública i el control i sanejament dels comptes públics, està permetent la reducció progressiva dels nivells de dèficit i endeutaments públics.
  
En aquest context, la principal exigència de la política pressupostària rigorosa, ara que l'economia espanyola està assentada en una etapa d'expansió amb creixent estabilitat, és no sols complir la senda de consolidació fiscal prevista, sinó aprofitar el major ritme de creixement per a accelerar el procés de reducció del dèficit públic, sent una de les claus d'aquest procés el que s'està aconseguint amb una política de control, austeritat i restricció definitiva en la despesa.
  
Però, a més, el pressupost contribueix a dinamitzar la nostra economia, per una part, amb incentius fiscals i econòmics que afavoreixen el desenvolupament empresarial, especialment en el sector de la petita i mitjana empresa, i el procés de formació d'estalvi, i per l'altra, a través d'actuacions de despesa que tinguen majors efectes sobre el dinamisme econòmic: la inversió, l'educació, la investigació i les polítiques actives d'ocupació.
  
El resultat del diagnòstic sobre la economia espanyola és que convergeix amb Europa. S'ha aconseguit en l'any 1997 una taxa de creixement superior a les estimacions més optimistes, destacant entre les economies que mostren major dinamisme dins de la Unió Europea, amb una notable intensificació del seu ritme de creixement en el primer trimestre de 1998, basat fonamentalment en la demanda interna, però a més, s'ha controlat l'evolució de les principals variables que recentment han estat avaluades positivament per la Comissió Europea, cosa que qualifica Espanya per a formar part del primer grup de l'euro.
  
D'acord amb l'evolució econòmica general, la Comunitat Valenciana continua immergida en el procés de recuperació econòmica que s'inicià en els últims mesos de 1996 i que s'està caracteritzant per un increment estable que ha afavorit el procés de creació d'ocupació i la reducció del nombre d'aturats, mantenint una inflació moderada. El bon comportament dels preus al llarg de 1997 ha facilitat al Banc d'Espanya la seua política monetària expansiva, consistent en reduccions successives dels tipus d'interès amb la finalitat de fer-los convergir amb la mitjana dels tipus comunitaris.
  
Ambdós aspectes, moderació de preus i reduccions progressives de tipus d'interès, junt amb el creixement de l'ocupació, que al mateix temps ha incidit en un creixement major dels salaris, ha permés a les famílies millorar la seua renda en 1997, augmentant el marge per al consum i també, encara que en menor mesura, per a l'estalvi.
  
Junt amb una política macroeconòmica solida dirigida a contenir la inflació i a afavorir la disminució de la desocupació, s'estan duent a terme reformes estructurals dels mercats de treball, de capitals i de mercaderies, amb la finalitat bàsica d'eliminar aquelles barreres administratives i les càrregues fiscals que impedeixen el desenvolupament de les petites i mitjanes empreses. En l'àmbit de competència de la Generalitat Valenciana, el Govern Valencià està desenvolupant la seua activitat per al foment d'un entorn propi per a les PIME, promovent la formació i l'educació com a vies per a evitar l'atur estructural de llarga duració i desenvolupant plans de formació contínua que aporten major versatilitat per a l'adaptació a les noves necessitats dels processos productius, en un procés progressiu de transformació de contractes de treball temporals en fixos, que ha repercutit notablement en la reducció de la taxa d'atur de la nostra Comunitat, amb la consegüent millora en la qualitat de vida.
  
Així mateix, la responsabilitat de les administracions públiques en el compliment dels escenaris de consolidació pressupostària concordes amb el Pacte d'Estabilitat 1998-2001, exigeix estratègies pressupostàries rigoroses, dirigides a la reducció del dèficit públic mitjançant l'esforç per disminuir el consum públic. Sobre això cal destacar que la política de control de la despesa corrent en els pressupostos de la Generalitat Valenciana, permet no sols garantir els nivells de cobertura dels programes de despesa social, mitjançant la millor gestió dels recursos, sinó que a més, facilita la redistribució interna d'aquests i augmenta la capacitat d'estalvi per a finançar noves inversions.
  
En la direcció apuntada, el Govern Valencià està treballant per la superació de les desigualtats socioeconòmiques i per establir col·lectivament mecanismes de solidaritat i compensació social, incidint en el fet que els recursos siguen utilitzats de forma òptima, augmente la gamma d'elecció de serveis i es proporcionen amb major qualitat i flexibilitat per a satisfer les necessitats dels usuaris, com és el cas dels programes específics d'ajudes a mestresses de casa i de suport a la tercera edat.
  
En aquest sentit, les prioritats establides pel Govern Valencià per a l'exercici 1999 continuen concretant-se a millorar el nivell de prestació dels serveis públics fonamentals, corregir la desigual dotació d'infraestructures i els distint potencial d'investigació i desenvolupament, rendibilitzant els efectes territorials de les polítiques macroeconòmiques i sectorials i les especialitzacions productives.
  
D'acord amb la ferma constància del Govern Valencià de sanejar els comptes públics i garantir la consecució de l'equilibri pressupostari, sense que aquesta reducció del dèficit supose la renúncia a l'execució de projectes significatius ni la pèrdua de qualitat dels serveis públics fonamentals i, continuant amb les pautes d'actuació iniciades en l'exercici anterior, s'estableixen els següents criteris generals de pressupostació:
  
A) S'aplicarà una estricta política de racionalització de les despeses corrents i de funcionament ordinari de la Generalitat.
  
B) S'assegurarà el nivell d'atenció actual en els programes d'assistència sanitària, ensenyament, serveis socials i ajudes en matèria d'habitatge.
  
C) Es donarà prioritat als programes de despesa amb major repercussió sobre el dinamisme econòmic i la generació d'ocupació i, en particular a la inversió en infraestructures productives, educatives i d'investigació i a les polítiques actives d'ocupació.
  
En conseqüència, fent ús de les facultats que em confereix el Decret 26/1991, de 26 de juny, que aprova el text refós de la Llei d'Hisenda Pública de la Generalitat Valenciana, en els articles 23 i 24,
  
ORDENE
  
1. Àmbit d'aplicació
  
Les normes contingudes en aquesta ordre s'aplicaran:
  
a) A l'administració de la Generalitat Valenciana.
  
b) A les entitats autònomes.
  
c) A les empreses de la Generalitat Valenciana compreses en l'article 5.2 del text refós de la Llei d'Hisenda Pública de la Generalitat Valenciana.
  
2. Òrgans competents
  
Són òrgans competents en l'elaboració del pressupost de la Generalitat Valenciana per a 1999:
  
a) Pressupost de l'administració de la Generalitat.
  
a.1) Estat d'ingressos.
  
Correspon a la Direcció General de Pressupostos l'obtenció, l'anàlisi i l'agregació, si escau, de les dades, els antecedents, els informes i les estadístiques necessaris per a l'elaboració de l'avantprojecte de pressupost d'ingressos i de beneficis fiscals de la Generalitat Valenciana per a 1999. Amb aquesta finalitat, la Direcció General de Pressupostos demanarà la informació necessària als distints centres gestors.
  
La Direcció General de Tributs i Patrimoni elaborarà la informació necessària que permeta quantificar els capítols I, II, III i V del pressupost d'ingressos i de beneficis fiscals.
  
La Direcció General d'Economia quantificarà els Fons Estructurals (FEDER, FSE, FEOGA-Orientació), FEOGA-Garantia, IFOP, els Fons de Cohesió i qualsevol altra font financera procedent de la Unió Europea, i també el Fons de Compensació Interterritorial i les aplicacions pressupostàries corresponents a tots ells i que es consideren susceptibles de finançament en aquest moment.
  
a.2) Estat de despeses.
  
Els òrgans superiors de la Generalitat i les conselleries elaboraran els corresponents avantprojectes de l'estat de despeses del seu pressupost per a 1999, presentant les valoracions en milers de pessetes, i també les previsions dels ingressos afectes als programes per ells desenvolupats, ajustats a les lleis que siguen aplicables, als acords i a les directrius aprovats pel Consell i a les normes i als criteris que s'assenyalen en aquesta disposició.
  
En el cas de les despeses afectes a finançament comunitari, s'entendrà per ingressos previstos els que es deriven de les propostes formalment presentades.
  
b) Pressupost de les entitats autònomes.
  
Les conselleries elaboraran els avantprojectes dels estats de recursos i dotacions dels organismes a elles adscrits, formant un sol pressupost per a cada organisme que comprendrà totes les actuacions, les operacions i els serveis que hagen de realitzar-se per raó de les funcions que tinguen assignades, i, en tot cas, presentaran les seues valoracions en milers de pessetes de 1998.
  
En el cas de les despeses afectes a finançament comunitari, s'entendrà per ingressos previstos els que es deriven de les propostes formalment presentades.
  
c) Empreses i altres ens públics.
  
Les empreses i altres ens públics de la Generalitat elaboraran els seus programes d'actuació, inversions i finançament, i també els pressupostos d'explotació i de capital, ajustats al que disposen les normes que els regulen.
  
En el cas de les despeses afectes a finançament comunitari, s'entendrà per ingressos previstos els que es deriven de les propostes formalment presentades.
  
3. Procés d'elaboració
  
3.1. La Direcció General de Pressupostos examinarà, en coordinació amb les secretaries generals i, si s'escau, amb els òrgans responsables dels programes de cada Conselleria, la documentació pressupostària rebuda, a l'efecte d'ajustar els crèdits al que disposa aquesta ordre i la resta de normativa aplicable.
  
La Conselleria d'Economia, Hisenda i Administració Pública podrà constituir les comissions funcionals de la despesa que considere necessàries, sota la presidència del director general de Pressupostos, per tal de:
  
a) Analitzar el nivell de despeses de personal i funcionament necessàries en cada moment per a la realització de les activitats proposades, atenent la vigència de la necessitat que en motivà la creació, la posada en marxa de noves activitats considerades estrictament necessàries i qualsevol situació que puga requerir una redistribució dels recursos humans i d'altres despeses, per a una major racionalitat de la despesa pública i increment de la qualitat dels serveis oferits als ciutadans.
  
b) Definir i concretar els objectius i les tasques que es pretenen assolir i els indicadors que en permeten el seguiment.
  
c) Decidir sobre la inclusió de projectes d'inversió, avaluar les despeses corrents futures que comporten, i, si escau, el seu finançament per mitjà del Fons de Compensació Interterritorial i els Fons Comunitaris.
  
d) Quantificar i analitzar les necessitats de recursos financers que requerisca la consecució de cada objectiu i la racionalitat i complementarietat de les diferents actuacions que comporten despesa pública.
  
e) Analitzar els ingressos afectes a cada programa en l'exercici actual i anteriors.
  
3.2. La Conselleria d'Economia, Hisenda i Administració Pública, basant-se en els resultats de l'examen i dels ajustaments previstos en els apartats anteriors, i tenint en compte el que especifica l'article 24 del text refós de la Llei d'Hisenda Pública de la Generalitat Valenciana, trametrà al Consell, abans del 24 d'octubre, el corresponent avantprojecte de Llei de Pressupostos de la Generalitat Valenciana per a 1999, el qual, una vegada aprovat, serà elevat a les Corts Valencianes en el termini assenyalat en l'article 55, apartat quatre, de l'Estatut i en l'article 25 del text refós de la Llei d'Hisenda Pública de la Generalitat.
  
4. Estructura dels pressupostos de la Generalitat Valenciana
  
4.1. Estructura general del pressupost d'ingressos.
  
El pressupost d'ingressos de la Generalitat Valenciana per a 1999 s'estructura d'acord amb la classificació econòmica que s'adjunta com annex VI.
  
4.2. Estructura general del pressupost de despeses.
  
El pressupost de despeses de l'administració de la Generalitat Valenciana i de les entitats autònomes administratives per a 1999 s'estructura d'acord amb els criteris següents:
  
a) Ordenació per naturalesa econòmica, d'acord amb la classificació que s'adjunta com annex VI.
  
b) Ordenació per seccions i serveis i organismes a elles adscrits.
  
c) Ordenació funcional dels programes pressupostaris d'acord amb la classificació de grups, funcions i subfuncions vigent.
  
4.3. Estructures específiques.
  
Els pressupostos d'ingressos i despeses de les entitats autònomes comercials, industrials, financeres i anàlogues, les societats de la Generalitat i els altres ens públics, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que els són aplicables.
  
5. Documentació per a l'elaboració del pressupost de la Generalitat Valenciana
  
5.1. Els òrgans competents per a l'elaboració dels pressupostos per a 1999 emplenaran, mitjançant el suport informàtic facilitat per la Direcció General de Pressupostos al qual s'adjuntarà una impressió escrita del seu contingut, per a cada programa pressupostari, les fitxes detallades a continuació el model de les quals es recull en l'annex I d'aquesta ordre. Tota la documentació que s'ha d'emplenar haurà de ser tramesa per mitjà de les secretaries generals de cada Conselleria, les quals, durant tot el procés d'elaboració, coordinaran i tramitaran la informació elaborada.
  
FP 1. Fitxa resum de recursos financers i personals del programa. S'hi reflectirà el cost financer previst del programa per capítols de despesa per a 1999 i els mitjans personals ordenats per grups, i s'hi assenyalaran els recursos i els mitjans personals autoritzats inicialment per a 1998.
  
FP 2. Desagregació dels capítols de despesa de cada programa, detallada per conceptes econòmics.
  
FP 3. Fitxa descriptiva dels ingressos afectes al programa. S'hi detallaran els ingressos inherents a l'execució del programa, i, en el cas de les subvencions, s'hi expressarà l'organisme o l'entitat que transfereix els fons, diferenciant els imports pressupostats per a 1998 i els previstos per a 1999. Així mateix, es farà la descripció de l'aplicació en despeses per al compliment de la finalitat a què van destinades i l'aportació financera condicionada de la Generalitat a cadascun dels ingressos previstos per a 1999.
  
FP 4. Fitxa d'objectius bàsics i principals línies d'actuació necessàries per a aconseguir cada objectiu. Expressarà amb brevetat i precisió la naturalesa i la dimensió del problema sobre el qual s'actua, els objectius que es persegueixen i les principals línies d'actuació que es propose dur a terme el centre gestor corresponent.
  
Les línies d'actuació es relacionaran amb l'objectiu bàsic quantificat i aquest, al seu torn, amb la problemàtica sobre la qual es pretén actuar, per mitjà del desglossament que es reflecteix en la fitxa.
  
A aquesta fitxa s'adjuntarà una memòria descriptiva de les característiques bàsiques de les polítiques que es té previst desenvolupar, els objectius i les actuacions de les quals requerisquen, per la seua rellevància, la inclusió entre les polítiques i prioritats de despesa per a l'exercici.
  
FP 6. Fitxa de projectes d'inversió. Recollirà, per a cadascun dels programes, relació dels projectes (basada en la tipologia d'inversions recollida en l'annex II) i subprojectes d'inversió que es preveu executar, amb indicació de la denominació, l'import, el total d'aportació pròpia i aliena, l'estat d'execució i el pla plurianual d'inversió. Tots els subprojectes hauran de fer obligatòriament referència a la localització territorial, com a mínim a nivell comarcal i excepcionalment a nivell provincial quan l'àmbit d'aplicació de la inversió ho requerisca. A continuació es concretarà l'import i l'origen del finançament extern referit a cadascun dels projectes per a 1999.
  
Els projectes ja contractats hauran de reflectir les despeses plurianuals compromeses per a cadascun dels exercicis.
  
Amb caràcter obligatori, per als projectes d'inversió que requerisquen dotacions pressupostàries de despesa corrent per a l'efectiva posada en marxa, es farà constar la valoració anual de les despeses corrents i de capital necessàries per a l'obertura del servei, indicant, en tot cas, la data prevista de posada en marxa, la distribució entre els distints capítols de despesa, el volum de despesa consolidable i la quantificació de la despesa quan en l'exercici de posada en marxa es preste el servei per període inferior a l'any.
  
FP 7. Fitxa de transferències. Expressarà, per a cadascuna de les actuacions de subvenció o transferència dels capítols quart i seté del pressupost de despeses, l'import assignat a l'acció, la naturalesa dels beneficiaris previstos i una breu descripció de les seues característiques, la normativa reguladora a la qual és sotmesa, les finalitats que persegueix i els imports de fons propis i, si escau, fons finalistes i aportació condicionada, detallant-ne les quanties i l'origen divers d'aquests fons.
  
FP 8. Fitxa memòria de les operacions financeres. Contindrà la denominació, la descripció, la finalitat i les característiques de cadascuna de les operacions financeres previstes en el programa (imports previstos, terminis d'amortització i imports corresponents, tipus d'interés i beneficiaris previstos), i també la documentació i la normativa que la sustenta.
  
RP 1. Fitxa resum de programes i capítols. Recull, per a cada secció o organisme autònom, la relació de programes gestionats i el seu cost previst per capítols.
  
TL 1. Fitxa d'articulat de la Llei de Pressupostos per a 1999. Contindrà les propostes de normes de contingut pressupostari la inclusió de les quals en l'articulat es considere procedent, i duran adjunta una memòria explicativa de la connexió de l'articulat proposat amb les dotacions de despeses, les previsions d'ingressos i quantificant, si escau, l'efecte de la norma proposada sobre les xifres d'ingressos o despeses que s'han de pressupostar.
  
5.2. Les empreses públiques i altres ens que figuren en l'annex III, sota l'epígraf Comptabilitat Empresarial, emplenaran les fitxes següents, el model de les quals es recull en l'annex V d'aquesta ordre:
  
- Fitxa programa d'actuació, inversions i finançament. Els seus apartats recullen les inversions previstes en l'empresa pública durant l'any que es pressuposta, expressades en milers de pessetes i ordenades segons el tipus d'inversió. L'apartat «6. Variació del Fons de Maniobra» recollirà la diferència, positiva o negativa, entre el volum d'inversions reals i el seu finançament. (Si és negativa s'hi indicarà col·locant-la entre parèntesis).
  
L'estat de finançament recull, agrupats segons les fonts de finançament, els recursos calculats per a finançar les inversions previstes, expressats en milers de pessetes.
  
- Fitxa de balanç de situació. Recull la informació sobre la situació de l'empresa o de l'ens. S'emplenarà adaptant-se a les normes del vigent Pla General de Comptabilitat.
  
- Fitxa de pèrdues i guanys. Recull el resultat previst per l'empresa per a l'exercici que es pressuposta i per a l'exercici actual. S'emplenarà adaptant-se a les normes del vigent Pla General de Comptabilitat.
  
- Fitxa de pressupost d'ingressos i despeses. Resum per capítols pressupostaris de les dades financeres del balanç de situació.
  
- Fitxa d'objectius. Té com a finalitat recollir totes les dades necessàries per a emmarcar i definir el programa d'actuació de l'empresa durant l'exercici que es pressuposta.
  
Consta de quatre parts diferenciades:
  
A. Objectius estratègics. S'hi indicarà de la manera més explícita possible els objectius a mig i a llarg termini que resumisquen la projecció de l'empresa i marquen la seua estratègia d'actuació.
  
B. Objectius bàsics quantificats. Els objectius perseguits per a l'exercici de 1999 es concretaran mitjançant magnituds quantificables que permeten al gestor i als òrgans de control intern o extern avaluar-ne l'eficàcia.
  
Principals línies d'actuació per aconseguir l'objectiu: es detallaran a continuació de cadascun dels objectius bàsics quantificats.
  
C. Llocs de treball que cal crear. Per tal de mesurar l'eventual aportació en la creació d'ocupació, es recull en aquest apartat l'estat de la plantilla en els diferents moments del temps que s'hi marquen.
  
D. Observacions. S'emplenarà si es vol ampliar o aclarir la informació facilitada en els apartats anteriors.
  
5.3. La Sotssecretaria de Sanitat aportarà els informes següents:
  
AP 1. Farmàcia.
  
Estudi econòmic que inclourà un càlcul del nombre de receptes dispensades i el seu cost unitari en 1999, basant-se en els exercicis de 1997 i 1998. Aquest càlcul distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. I també una distribució territorial de les receptes i la despesa dispensada.
  
AP 2. Cost dels serveis concertats.
  
Estudi econòmic que calcule el cost dels serveis concertats per centre, el nombre de persones i els actes d'atenció concertada efectuats i el seu cost unitari durant 1998 i la seua previsió per a 1999.
  
AP 3. Efectius i cost de personal.
  
S'hi recollirà, per a cada centre gestor i programa, el nombre d'efectius de personal i el seu cost, segons la seua relació jurídica, grup i, si s'escau, nivell; s'hi distingiran els efectius reals existents en el moment de la projecció de nòmina efectuada en el mes de juny de l'exercici de 1998, així com la totalitat de les despeses ordinàries de funcionament amb el detall de conceptes de despesa.
  
6. Terminis i criteris per a l'elaboració de la documentació
  
Els distints òrgans competents trametran a la Direcció General de Pressupostos la documentació corresponent abans del 24 de juliol d'enguany. Les entitats autònomes, empreses públiques i altres ens de la Generalitat trametran, en el termini establit, la informació per mitjà de les conselleries a les quals estiguen adscrites. A aquest efecte, les conselleries adoptaran les mesures oportunes per a la recepció de la documentació en el temps i en la forma fixats en aquesta ordre.
  
Els criteris que s'han de tenir en compte per a l'elaboració del document pressupostari seran els següents:
  
6.1. Costos fixos.
  
a) El capítol I «Despeses de personal» inclourà el cost anual calculat dels llocs adscrits a cada programa pressupostari en data 30 de juny de 1998.
  
b) El capítol II «Despeses de funcionament» quantificarà les projeccions efectuades en compliment dels apartats 2.1.1 apartat d) i 2.1.2 apartats b) i c) de l'Ordre de 25 de febrer de 1998, de la Conselleria d'Economia, Hisenda i Administració Pública, per la qual es regula el procediment de gestió i modificacions del pressupost de despeses de la Generalitat Valenciana per a 1998.
  
c) El capítol IV «Transferències corrents» inclourà:
  
- L'aportació de la Generalitat a les despeses de funcionament o d'explotació dels organismes, empreses i altres ens públics de la Generalitat, als quals s'aplicaran els mateixos criteris establits en els apartats a) i b) d'aquest epígraf.
  
- Les ajudes finançades amb fons finalistes procedents de persones jurídiques del sector públic o privat.
  
- Les ajudes cofinançades amb recursos procedents de la Unió Europea.
  
- Les línies de subvenció de caràcter permanent que es deriven de l'aplicació de normes amb rang de llei, amb la limitació del nivell de disposició de la liquidació de l'exercici de 1997.
  
d) Despeses plurianuals. Es quantificaran, per capítols de despesa, els compromisos adquirits a càrrec d'exercicis futurs, en els termes que es detallen a continuació:
  
- Les despeses plurianuals es referiran, en tot cas, a despeses compromeses amb caràcter ferm, per mitjà de l'acte jurídic corresponent adoptat i comptabilitzat com cal, d'acord amb el que disposa la Instrucció de 30 de maig de 1997, de la Intervenció General.
  
- En el supòsit que la despesa plurianual derive d'acords, convenis o actes jurídics bilaterals de similar naturalesa, haurà de detallar-se en la memòria:
  
. El codi de Registre de Convenis que, si és el cas, l'identifica.
  
. La dotació que la despesa tinguera assignada, si és el cas, per a l'exercici de 1998, i l'estat d'execució comptable d'aquesta en data 30 de juny, i indicant si es tracta d'una despesa, el retard de la qual en el nivell d'execució real determina la necessitat de dur a terme una reprogramació en l'exercici de 1999.
  
e) La informació sobre costos fixos a què fan referència els apartats anteriors haurà de dur adjunta una memòria independent per capítols de despesa i programes que permeta analitzar la correcta aplicació del criteris establits en la quantificació.
  
Les quantitats finalment assignades a cada programa amb caràcter de cost fix tindran la consideració de dotació mínima i, en conseqüència, els òrgans gestors no podran proposar durant l'exercici 1999 modificacions pressupostàries que suposen minoració d'aquestes.
  
6.2. Propostes de revisió d'assignació de recursos.
  
Les distintes conselleries inclouran un document independent on especificaran per programa i capítol pressupostari i, si escau, respecte a les empreses i entitats que en depenen, tots aquells objectius i activitats que convé suprimir, ja siga perquè aquests no encaixen en les noves prioritats pressupostàries, per la falta d'eficàcia demostrada o per haver complit els objectius inicialment fixats.
  
El document esmentat a més d'identificar l'objectiu i/o l'activitat afectada per la supressió haurà de quantificar-ne l'abast, igualment per capítols o programes d'acord amb els criteris següents:
  
- capítol I: hauran d'indicar els llocs que s'han d'amortitzar, vacants o no, conseqüència de la no execució d'aquests objectius o activitats.
  
- capítol II la despesa fixa excedentària, i
  
- capítol IV, VI i VII haurà d'indicar els projectes o les línies de subvenció que resulten totalment o parcialment afectats, concretant l'import per a cadascun d'ells.
  
En tot cas, les conselleries hauran d'indicar separadament, en aquells supòsits que així calga, aquells tipus de despeses l'eliminació de les quals requeriria necessàriament prèvies o posteriors mesures de reestructuració o reforma jurídica.
  
6.3. Estimació de dotacions addicionals per a objectius prioritaris.
  
S'hi aportarà la documentació complementària corresponent, d'acord amb les prioritats pressupostàries establides, d'acord amb els criteris següents:
  
- capítol I: haurà d'indicar el cost calculat dels llocs que s'han de crear, si escau, justificant-ne la necessitat i la possibilitat de redistribució dels efectius existents.
  
- capítol II la despesa fixa addicional, i
  
- capítol IV, VI i VII haurà d'indicar els projectes o les línies de subvenció la dotació dels quals es proposa, concretant l'import per a cadascun d'ells.
  
Els recursos resultants de les propostes de reassignació en aplicació dels criteris de l'apartat anterior podran vincular-se, d'acord amb les disponibilitats pressupostàries, a les dotacions addicionals de despesa per als objectius prioritaris proposades per la conselleria corresponent.
  
DISPOSICIONS FINALS
  
Primera
  
S'autoritza la Direcció General de Pressupostos per a dictar les instruccions que considere necessàries per a l'aplicació d'aquesta ordre i per a regular el funcionament de les comissions a què fa referència l'apartat tres, punt u, d'aquesta.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 10 de juny de 1997
  
El conseller d'Economia, Hisenda, i Administració Pública,
  
JOSÉ LUIS OLIVAS MARTÍNEZ
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI